b'\n_START_ARTICLE_\nRautatientorin metroasema\n_START_SECTION_\nLiukuporraskuilu ja liepeet\n_START_PARAGRAPH_\nMetrolaiturin keskivaiheilta johtaa yksi liukuporraskuilu yl\xc3\xb6s lippuhalliin. Liukuportaita kuilussa on nelj\xc3\xa4, joista alhaalta katsottuna kolme vasemmaisinta johtaa normaalisti yl\xc3\xb6s, ja oikeanpuoleisin alas. Liukuporraskuilun edess\xc3\xa4 on kulunvalvontakoppi tummennettujen lasien takana. Hissit laituritasolta lippuhalliin eli Kompassitasolle ovat liukuporraskuilun takana olevalla poikittaisk\xc3\xa4yt\xc3\xa4v\xc3\xa4ll\xc3\xa4._NEWLINE_Asemalla on Helsingin metrolle tyypillinen saarilaituri, jonka molemmin puolin sijaitsevat raiteet operoivat oikeanpuoleista liikennett\xc3\xa4.\n_START_SECTION_\n2009 vesivahinko\n_START_PARAGRAPH_\nAsemalla tapahtui 8. marraskuuta 2009 vakava vesivahinko, jonka seurauksena asema jouduttiin sulkemaan yli kolmeksi kuukaudeksi. Asemalle vuoti tuhansia kuutioita vett\xc3\xa4, ja vuoto aiheutti miljoonien eurojen suuruiset vahingot. Muun muassa metroaseman hissit ja liukuportaat k\xc3\xa4rsiv\xc3\xa4t suuria vahinkoja. Vesi p\xc3\xa4\xc3\xa4si vuotamaan putkesta irronneen kulmapalan takia. It\xc3\xa4keskuksesta p\xc3\xa4in tulleet junat k\xc3\xa4\xc3\xa4ntyiv\xc3\xa4t tapahtumap\xc3\xa4iv\xc3\xa4n\xc3\xa4 jo S\xc3\xb6rn\xc3\xa4isiss\xc3\xa4. My\xc3\xb6hemmin metroliikennett\xc3\xa4 jatkettiin l\xc3\xa4nness\xc3\xa4 Hakaniemeen ja Kaisaniemeen asti. Asematunneli suljettiin, mutta rautatieaseman maanp\xc3\xa4\xc3\xa4llinen osa oli koko ajan k\xc3\xa4yt\xc3\xb6ss\xc3\xa4. Laitureilla ollut vesi saatiin poistettua seuraavaan p\xc3\xa4iv\xc3\xa4\xc3\xa4n menness\xc3\xa4, mutta asema ja ns. Kompassitaso pysyiv\xc3\xa4t suljettuina. Metroliikenne Rautatientorin aseman ohitse Kamppiin ja Ruoholahteen k\xc3\xa4ynnistyi uudelleen 11. marraskuuta. Rautatientorilla metrot alkoivat pys\xc3\xa4hty\xc3\xa4 j\xc3\xa4lleen 15. helmikuuta 2010 alkaen.\n_START_SECTION_\n2019 vesivahinko\n_START_PARAGRAPH_\nRautatientorin metroasema suljettiin 23. elokuuta 2019 rankkasateiden aiheuttaman vesivahingon vuoksi. My\xc3\xb6s Kampin metroasema oli suljettuna, mutta se avattiin liikenteelle loppuillasta.'